**ГААЛИЙН ТАРИФ, ГААЛИЙН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙГ ХЭРЭГЖҮҮЛЭХТЭЙ ХОЛБОГДОН ГАРАХ**

**ЗАРДЛЫН ТООЦООНЫ ТАЙЛАН**

**Улаанбаатар хот 2023 он**

**ГААЛИЙН ТАРИФ, ГААЛИЙН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙГ ХЭРЭГЖҮҮЛЭХТЭЙ ХОЛБОГДОН ГАРАХ**

**ЗАРДЛЫН ТООЦООНЫ ТАЙЛАН**

**НЭГ. ЕРӨНХИЙ ЗҮЙЛ**

Хууль тогтоомжийн тухай хуулийн 18 дугаар зүйлийн 18.1 дэх хэсэгт “Хууль тогтоомжийн төслийг баталснаар тухайн хууль тогтоомжийн үйлчлэх хүрээнд хамрагдах иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог тухай бүр гаргаж, зардал, үр өгөөжийн харьцааг энэ хуулийн 12.1.4-т заасан аргачлалын дагуу тодорхойлно.” гэж заасны дагуу Гаалийн тариф, гаалийн татварын тухай хуульд нэмэлт, өөрчлөлт оруулах тухай хуулийнтөсөл батлагдсанаар уг хуулийн үйлчлэх хүрээнд хамаарах иргэн, хуулийн этгээд, төрийн байгууллагын үйл ажиллагаанд үүсэх зардлыг Монгол Улсын Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал” /цаашид “аргачлал” гэх/-ын дагуу тооцлоо.

Тусгагдсан зохицуулалттай уялдан зардал үүсгэх болон үүсгэж болзошгүй зүйл, заалтыг Хууль тогтоомжийн тухай хууль болон Засгийн газрын 2016 оны 59 дүгээр тогтоолын 4 дүгээр хавсралтаар баталсан “Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлал”-ын дагуу судлалаа.

**ХОЁР.** **ИРГЭН, ХУУЛИЙН ЭТГЭЭДЭД ҮҮСЭХ ҮҮСЭХ ЗАРДЛЫН ТАЛААР**

Хуулийн төслөөр иргэн, хуулийн этгээдэд шинээр үүрэг гүйцэтгэхийг даалгаагүй байх тул зардал үүсгэх зохицуулалт байхгүй байна.

Иймд аргачлалд заасны дагуу цаашид зардал үүсгэх эсэхийг тооцоолох шаардлагагүй бөгөөд эрчим хүчний томоохон эх үүсвэрийн төслүүдийг хэрэгжүүлэхэд иргэд, хуулийн этгээдэд зардал үүсгэхгүй гэж үзлээ.

**ГУРАВ.** **ГААЛИЙН ТАРИФ, ГААЛИЙН ТАТВАРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛЬ БАТЛАГДСАНААР ТӨРД ҮҮСЭХ ЗАРДЛЫН ТАЛААР**

Шинэ сэргэлтийн бодлогод Эрчим хүчний сэргэлтийн 5 зорилтыг дэвшүүлж, эдгээр 5 зорилтод хүрэх 13 арга хэмжээ, 22 хөгжлийн төслийг 2030 он хүртэл хэрэгжүүлэхээр төлөвлөсөн.

Эдгээр хөгжлийн төслүүдэд одоо ажиллаж байгаа ДЦС-уудын чадлыг өргөтгөх 6, шинэ эх үүсвэр барих 5, цахилгаан дамжуулах агаарын шугам барьж Монгол улсын нэгдсэн сүлжээ үүсгэх 7 төсөл арга хэмжээ төлөвлөгдсөний зэрэгцээ Дэлхийн эрчим хүчний хөгжлийн чиг хандлагатай хөл нийлүүлэх байгаль орчинд ээлтэй, шинжлэх ухаан, дэвшилтэд технологи, инновацыг нэвтрүүлэх чиглэлээр 4 багц төслийг тусгасан болно.

Эдгээр төслүүдийг хэрэгжүүлснээр эрчим хүчний эх үүсвэрийн суурилагдсан хүчин чадал 2 дахин, цахилгаан дамжуулах шугам сүлжээний хүчин чадал 2 дахин нэмэгдэх бөгөөд үүнд нийт 13,3 их наяд төгрөгийн санхүүжилт шаардагдаж байна.

Тухайлбал шинэ эх үүсвэрүүдийн төсөлд 7,7 их наяд, өргөтгөлүүдэд 4.1 их наяд, шугам сүлжээний төслүүдэд 1.2 их наяд, сэргээгдэх эрчим хүч, байгаль орчинд ээлтэй, шинжлэх ухаан, дэвшилтэд технологи, инновацын төслүүдэд 0.329 их наяд төгрөгийн нийт санхүүжилт шаардлагатай гэж тооцоо гарсан.

Сүүлийн 3 жилийн хугацаанд цар тахал, эдийн засгийн өсөлт саарсан, эрчим хүчний үнэ тарифт өөрчлөлт оруулах боломжгүй байсан зэргээс шалтгаалан 2019 онд эрчим хүчний салбар 59 тэрбум төгрөг, 2020 онд 92 тэрбум төгрөгийн, 2021 онд 78 тэрбум төгрөгийн алдагдалтай ажиллаж, 2022 онд 187 тэрбум төгрөгийн үйл ажиллагааны алдагдалтай ажилласан.

Хэрэглэгчдийн цахилгаан, дулааны тариф бодит өртгөөс доогуур тогтоогдож байгаа нь эрчим хүчний компаниудад нүүрс нийлүүлэгч уурхайнууд, бэлтгэн нийлүүлэгчид, банк санхүүгийн байгууллагуудад төлөх зээл, зээлийн хүүгийн төлбөр нэмэгдэж байна. Түүнчлэн дулааны цахилгаан станц, цахилгаан, дулаан дамжуулах түгээх, хангах компаниуд хөрөнгийн дутагдлаас шалтгаалж техникийн засвар, үйлчилгээг цаг тухайд нь бүрэн хийж чадахгүй байгаа нь насжилт өндөртэй, хуучин тоноглол бүхий үйлдвэрүүдийн үйл ажиллагаанд гэнэтийн аваар, саатал гарах эрсдэлийг нэмэгдүүлж, хэрэглэгчдийг эрчим хүчээр тасралтгүй, найдвартай хангахад хүндрэл үүсгэж байна.

Дээрх нөхцөл байдлуудаас шалтгаалан эрчим хүчний салбарт өглөг, авлага хуримтлагдаж, хөрөнгө оруулалтын төслүүдийг өөрөө санхүүжүүлэх мөнгөн хөрөнгө бүрдэх боломжгүй байна.

Иймд улс орны эдийн засгийн, нийгмийн болон салбарын нөхцөл байдалд дүгнэлт хийж төслүүдийг нийгэм, эдийн засгийн ач холбогдлоор нь эрэмбэлж нэн тэргүүнд хэрэгжүүлэх төсөл, арга хэмжээг тодорхойлсон.

|  |  |  |  |  |  |  |
| --- | --- | --- | --- | --- | --- | --- |
|  | **Төслийн нэр** | **Хэрэгжих он** | **Санхүүжилт, тэрбум төгрөг** | **Санхүүжилтийн эх үүсвэр** | **ТАЙЛБАР** | **Төслийн үр дүн** |
| **Дулааны цахилгаан станцуудын хүчин чадлыг өргөтгөх төслүүд** | | | | | | |
| **А** | **Өргөтгөх төслүүд** | **он** | **4,132.00** | **Хүчин чадал, Мвт** | | **566.00** |
| 1 | Дулааны гуравдугаар цахилгаан станцыг 300 МВт-аар өргөтгөх | 2022-2030 | 3,350.00 | ОХУ-ын хөнгөлөлттэй зээл | Зээлийн хэлэлцээрийн бэлтгэл хангаж байна. | 300 |
| 2 | Дулааны хоёрдугаар цахилгаан станцын дэд бүтцийг түшиглэн 100 МВт-ын хийн цахилгаан станц барих | 2022-2028 | 284.60 | Эх үүсвэр шийдвэрлэгдээгүй |  | 100 |
| 3 | Чойбалсангийн дулааны цахилгаан станцын хүчин чадлыг 50 МВт-аар өргөтгөх | 2021-2024 | 226.60 | МУХБ-ны зээл 75%, Улсын төсөв 25% | Амжилттай хэрэгжиж байна. 2024 онд ашиглалтад орно. | 50 |
| 4 | Амгалангийн дулааны станцын хүчин чадлыг 116МВт-аар нэмэгдүүлэх | 2022-2024 | 65.60 | 15% Улсын төсөв 85% Хөгжлийн банкны зээл | БУА гүйцэтгэгчтэй гэрээ байгуулсан. Ажил эхлэсэн. | 116 |
| 5 | Дулааны дөрөвдүгээр цахилгаан станцын хүчин чадлыг 350 МВт-аар нэмэгдүүлэн шинэчлэх. (500 тн/ц) |  | 205.20 | Эх үүсвэр шийдвэрлэгдээгүй |  |  |
| **Эрчим хүчний шинэ эх үүсвэр барих төслүүд** | | | | | | |
| **Б** | **Шинээр барих станцууд** | **Он** | **7,766.03** | **Хүчин чадал, МВт** | | **1,555.00** |
| 1 | Тавантолгойн 450 МВт-ын цахилгаан станц | 2022-2028 | 2,803.37 | “ЭТТ” ХК 30%,  Банкны зээл 70% |  | 450 |
| 2 | Эрдэнэбүрэний 90 МВт-ын усан цахилгаан станц | 2022-2028 | 910.00 | Гадаадын зээл, тусламж /БНХАУ-ын хөнгөлөлттэй зээл/ |  | 90 |
| 48.00 | Улсын төсөв |
| 3 | Эгийн голын 315 МВт-ын хүчин чадал бүхий усан цахилгаан станц |  |  |  | Судалгааны түвшинд | 315 |
| 4 | Төвийн бүсийн 5 дахь эх үүсвэр /Бөөрөлжүүт 300 МВт -ын хүчин чадалтай цахилгаан станц/ | 2022-2027 | 1,509.73 | Хувийн хэвшил |  | 300 |
| 5 | Багануурын нүүрсний орд газрыг түшиглэн 400 МВт-ын дулааны цахилгаан станц | 2022-2028 | 2,494.93 | Концесс |  | 400 |
| НИЙТ | | | **11,898.03** |  |  |  |

Гаалийн тариф, гаалийн татварын тухай хуульд нэмэлт, өөрчлөлт оруулах тухай хуулийнтөслийн дагуу Төрийн байгууллага буюу улсын төсөвт үүсэх зардлыг тооцооллоо.

Хууль батлагдсанаар тухайлбал Тавантолгойн 450 МВт, Багануурын 400 МВт, Бөөрөлжүүтийн 300 МВт, Дулааны гуравдугаар цахилгаан станц 300 МВт, Чойбалсангийн 50 МВт, Амгалангийн дулааны станц 100 Гкал-ын хүчин чадалтай станцуудын төслийн импортоор оруулж ирэх үндсэн болон туслах тоноглолын тоног төхөөрөмж, бараа материалын нийт үнэ 1,765 сая ам доллар байх ба гаалийн албан татвар 88.3 сая ам доллар чөлөөлүүлэх, 185.4 сая ам долларын нэмэгдсэн өртгийн албан татвар төлөх хугацааг 4 жил хүртэл хугацаагаар хойшлуулах урьдчилсан тооцоо байна. Энэ нь нийт хөрөнгө оруулалтын 7.99%-ыг эзлэхээр байна.

Нийт шаардлагатай санхүүжилт 11,872.0 тэрбум төгрөгийн 51.6 хувь нь импортоор оруулж ирэх үндсэн болон туслах тоноглолын үнэ, тээврийн зардал болох 6,122.6 тэрбум төгрөг байна. Үүнээс гаалийн албан татвараас чөлөөлүүлэх 306.1 тэрбум төгрөг, нэмэгдсэн өртгийн 4 жилээр хойшлуулах албан татварын хэмжээ 642.8 тэрбум төгрөг байна.

Хэдийгээр Улсын төсөв бүрдүүлэх 306 тэрбум төгрөгийн татвар чөлөөлөгдөх боловч Эрчим хүчний үйлдвэрлэл өсөж, хэрэглээний өсөлтийг хааж, борлуулалтын орлого нэмэгдсэнээр бүрэн нөхөх боломжтой.

Сая.ам.доллароор

|  |  |  |  |  |
| --- | --- | --- | --- | --- |
| ЭХ ҮҮСВЭРҮҮД | Хөрөнгө оруулалтын хэмжээ | Импортоор оруулж ирэх үндсэн болон туслах тоног төхөөрөмж, бараа материалын үнэ | Гаалийн албан татвараас чөлөөлөгдөх хэмжээ | 4 жил хүртэлх хугацаагаар НӨАТ төлөх хугацааг хойшлуулах хэмжээ |
|  |
| Тавантолгой 450 МВт | 808.2 | 317.0 | 15.9 | 33.3 |  |
| ДЦС-3 300МВ | 1326.9 | 585.5 | 29.3 | 61.5 |  |
| Багануур 400 МВт | 634.3 | 380.0 | 19.0 | 39.9 |  |
| Бөөрөлжүүт 300 МВт | 555.7 | 420.0 | 21.0 | 44.1 |  |
| Чойбалсан 50 МВт | 79.5 | 55.0 | 2.8 | 5.8 |  |
| Амгалан ДС /100 Гкал/ | 18.7 | 8 | 0.4 | 0.84 |  |
| НИЙТ | **3423.3** | **1765.5** | **88.3** | **185,4** |  |

Тухайлбал одоо эх үүсвэрийн дутагдалтайн улмаас Оюутолгой уурхайг БНХАУ-аас 98% хангаж байна. Оюутолгой уурхай жилд 1.3 тэрбум кВт.ц эрчим хүч хэрэглээтэй байгаа бөгөөд БНХАУ-д жил бүр 350 тэрбум орчим төгрөг төлж байна. Цаашид хэрэглээ өсөж 1.8 тэрбум кВт:ц-д хүрнэ. Зөвхөн энэ хэрэглээг л дотоодын эрчим хүчний системээс дээр дурдсан эх үүсвэрүүдээс хангасан тохиолдолд нэг жилийн дотор одоогийн мөрдөж буй тарифаар 480 тэрбум төгрөгийн борлуулалтын орлого олох боломжтой.

Эх үүсвэрүүд төлөвлөсөн хугацаандаа ашиглалтад орсноор Оюутолгой уурхайн хэрэглээг дотоодоос хангаж 2026 оноос жил бүр 589 тэрбум, хуулийн үйлчлэх хугацаанд 2,359 тэрбум төгрөгийн нэмэлт борлуулалтын орлого олно.

Мөн 2026 оноос ОХУ-аас авах импортын эрчим хүч эрс буурч үүнээс жилд 210 тэрбум, хуулийн үйлчлэх хугацаанд 840 тэрбум төгрөгийн орлого дотоодод үлдэнэ.

Чадлын дутагдлаас гарснаар эрчим хүчээр хязгаарлах хүчин зүйлгүй болж дотоодын эрчим хүчний хэрэглээ өсөж эхлэх бөгөөд энэ өсөлтөөс 2023 онд 55 тэрбум, 2024 онд 111 тэрбум гэх мэтээр нэмэгдэж 2029 онд 389 тэрбум, нийт 1,557 тэрбумд хүрэхээр байна.

Ингэснээр 2029 оны 12 дугаар сарын 31-ний өдрийг хүртэл нийт 4,756 тэрбум төгрөгийн нэмэлт борлуулалтын орлого төвлөрүүлэх боломжтой байна.

2030 оноос дотоодын эрчим хүчний эх үүсвэрийн суурилагдсан хүчин чадал 2 дахин нэмэгдэж 3000 МВт-д хүрч, эрчим хүчний салбар эдийн засгийг дэмжигч салбар болно.

Системд тогтвортой үйл ажиллагаатай том чадлын станцууд ашиглалтад орсноор нар салхины сэргээгдэх эрчим хүчний шинэ эх үүсвэрүүдийг холбох техникийн боломж бүрдэж, эх үүсвэрийн бүтэц оновчтой болж эрчим хүчний салбар бие даасан санхүүгийн чадвартай болно.